Κατανομή της προσβολής από το έντομο Anarsia lineatella (Lepidoptera: Gelechiidae) εντός της κόμης δέντρων ροδακινιάς και αποτελεσματικότητα σκευασμάτων εντομοκτόνων ουσιών για την καταπολέμησή του σε οπωρώνα στο Νομό Ημαθίας
Creators: name: Ροδίου, Αναστάσιος Στυλιανού
Publisher: name: Aristotle University of Thessaloniki
Year: 2007
Subjects: Αναρσία
Κατανομή
Προσβολή
Αποτελεσματικότητα
Εντομοκτόνες ουσίες
Ροδακινιά Loapel
Anarsia Lineatella
Distribution
Damage
Effectiveness
Insecticide substance
Ladel Peach

description: Το έντομο Anarsia lineatella Zeller (Lepidoptera: Gelechiidae) συγκαταλέγεται μεταξύ των σπουδαιότερων εχθρών της καλλιέργειας της ροδακινιάς, της βερικοκιάς και της αμυγδαλιάς στην Ευρώπη, Ασία, Αφρική και Νότιο Αμερική. Στην Ελλάδα παρουσιάζει συνήθως δύο ή τρεις γενεές το έτος και διαχειμάζει ως προνύμφη πρώτου ή δευτέρου σταδίου σε μικρή στοά ή θάλαμο ( hibernaculum ) που ορύσσει στο φλοιό, στη μασχάλη κλαδίσκου ηλικίας 2 ή 3 ετών. Στην παρούσα εργασία μελετήθηκε η κατανομή της προσβολής από τις προνύμφες του A. lineatella εντός της κόμης δέντρων ροδακινιάς. Τα πειράματα πραγματοποιήθηκαν κατά την καλλιεργητική περίοδο του έτους 2004 σε οπωρώνα ροδακινιάς στις εγκαταστάσεις του συνεταιρισμού ΑΛΜΕ στην περιοχή Κουλούρα του Ν. Ημαθίας. Τα δέντρα του πειραματικού οπωρώνα διαιρέθηκαν σε τρεις υψομετρικές βαθμίδες (ανώτερη, μέση, κατώτερη), αλλά και τέσσερα τμήματα (ανατολικό, δυτικό, βόρειο, νότιο) ανάλογα με τον προσανατολισμό των βραχιόνων τους ως προς τα τέσσερα σημεία του ορίζοντα. Επίσης, αξιολογήθηκε η αποτελεσματικότητα οκτώ εντομοκτόνων σκευασμάτων εναντίον των αυγών και των προνυμφών του εντόμου, μέσω της διενέργειας δύο ψεκασμών. Τα παραπάνω σκευάσματα ομαδοποιήθηκαν περαιτέρω σε τέσσερις κατηγορίες (κλασσικά εντομοκτόνα, ρυθμιστές ανάπτυξης εντόμων, βιολογικά εντομοκτόνα και εντομοκτόνα 3ης γενιάς), προκειμένου να μελετηθεί όχι μόνο η αποτελεσματικότητα κάθε σκευάσματος χωριστά, αλλά και κάθε ομάδας εντομοκτόνων σκευασμάτων. Τέλος, οι εντομοκτόνες ουσίες και οι κατηγορίες των σκευασμάτων κατατάχθηκαν και ανάλογα με το κόστος τους συναρτήσει της αποτελεσματικότητας που επιτεύχθηκε με την εφαρμογή κάθε ενός από αυτά. Για την καλλιεργητική περίοδο του έτους 2004 η προσβολή των βλαστών των δέντρων ροδακινιάς από τις προνύμφες του A. lineatella στον πειραματικό οπωρώνα του Ν. Ημαθίας, κυμάνθηκε σε αρκετά υψηλά επίπεδα. Το υψηλότερο ποσοστό προσβολής των βλαστών (21,02%) καταγράφηκε από τις προνύμφες της 1ης γενεάς του εντόμου, ενώ το χαμηλότερο (9,96%) από εκείνες της διαχειμάζουσας. Αντίστοιχα, το υψηλότερο ποσοστό προσβολής των καρπών καταγράφηκε από τις προνύμφες της 2ης γενεάς (29,18%) και το χαμηλότερο από τις προνύμφες της 1ης γενεάς (9,49%). Οι προνύμφες του είδους προσέβαλαν σε μεγαλύτερα ποσοστά τους βλαστούς και τους καρπούς της ανώτερης υψομετρικής βαθμίδας των δέντρων. Ο προσανατολισμός των βραχιόνων των δέντρων ως προς τα τέσσερα σημεία του ορίζοντα επηρέασε την κατανομή της προσβολής. Οι προνύμφες του A. lineatella φαίνεται ότι προτιμούν κυρίως να προσβάλουν κλάδους με νότιο προσανατολισμό. Η αξιολόγηση της αποτελεσματικότητας των οκτώ εντομοκτόνων σκευασμάτων έδειξε ότι το lufenuron ήταν το πλέον αποτελεσματικό για την αντιμετώπιση του A. lineatella κατά τον πρώτο ψεκασμό καθώς παρουσίασε τα υψηλότερα ποσοστά αποτελεσματικότητας σε σύγκριση με τις υπόλοιπες τόσο ως προς τον αριθμό των προσβεβλημένων βλαστών ανά δέντρο (97,05%), όσο και ως προς τον αριθμό των προσβεβλημένων καρπών ανά δέντρο (94,87%). Τα χαμηλότερα ποσοστά αποτελεσματικότητας παρουσίασε το σκεύασμα του Bacillus thuringiensis var. aizawai (83,48% και 83,24% αντίστοιχα). Κατά τον δεύτερο ψεκασμό τα υψηλότερα ποσοστά αποτελεσματικότητας ως προς τον αριθμό των προσβεβλημένων καρπών ανά δέντρο παρουσίασε το indoxacarb (95,98%) και τα χαμηλότερα το σκεύασμα του B. thuringiensis var. kurstaki (81,59%).Κατά την μελέτη της αποτελεσματικότητας των τεσσάρων κατηγοριών στις οποίες χωρίστηκαν οι οκτώ εντομοκτόνες ουσίες, η κατηγορία των ρυθμιστών ανάπτυξης (lufenuron, fenoxycarb) εμφάνισε τα υψηλότερα ποσοστά αποτελεσματικότητας ως προς τον αριθμό των προσβεβλημένων βλαστών ανά δέντρο (94,43%), ενώ η κατηγορία των εντομοκτόνων 3ης γενιάς (indoxacarb, spinosyn) ως προς τον αριθμό των προσβεβλημένων καρπών κατά τον πρώτο ψεκασμό (93,01%). Τα χαμηλότερα ποσοστά αποτελεσματικότητας παρουσίασε η κατηγορία των βιολογικών εντομοκτόνων (84,36% και 84,81% αντίστοιχα). Κατά τον δεύτερο ψεκασμό τα υψηλότερα ποσοστά αποτελεσματικότητας ως προς τον αριθμό των προσβεβλημένων καρπών ανά δέντρο παρουσίασε η κατηγορία εκείνη των εντομοκτόνων 3ης γενιάς (91,42%) ενώ τα χαμηλότερα η κατηγορία των βιολογικών εντομοκτόνων (82,52%).Η κατάταξη των εντομοκτόνων σκευασμάτων ανάλογα με το κόστος τους συναρτήσει της αποτελεσματικότητάς τους ως προς αριθμό των προσβεβλημένων βλαστών ανά δένδρο στον πρώτο ψεκασμό, έδειξε ότι το σκεύασμα του B. thuringiensis var. kurstaki παρουσίασε το χαμηλότερο κόστος (1,52 euro/100 lt ψεκαστικού υγρού) προς επίτευξη της αποτελεσματικότητάς της, ενώ το fenoxycarb το υψηλότερο (6,10 euro/100 lt ψεκαστικού υγρού). Ομοίως, ως προς τον αριθμό των προσβεβλημένων καρπών ανά δένδρο και στους δύο ψεκασμούς που διενεργήθηκαν το σκεύασμα του B. thuringiensis var. kurstaki παρουσίασε το χαμηλότερο κόστος (1,50 και 1,58 euro/100 lt ψεκαστικού υγρού, αντίστοιχα) προς επίτευξη της αποτελεσματικότητάς της, ενώ η ουσία fenoxycarb το υψηλότερο (6,37 και 6,52 euro/100 lt ψεκαστικού υγρού, αντίστοιχα). Τέλος, η ίδια κατάταξη για τις τέσσερις κατηγορίες στις οποίες χωρίστηκαν οι εντομοκτόνες ουσίες που αξιολογήθηκαν στην παρούσα εργασία, έδειξε ότι τα βιολογικά εντομοκτόνα B. thuringiensis var. aizawai και B. thuringiensis var. kurstaki παρουσίασαν το μικρότερο κόστος 2,61 και 2,60 euro/100 lt ψεκαστικού υγρού, αντίστοιχα συναρτήσει της αποτελεσματικότητάς τους, ενώ οι ρυθμιστές ανάπτυξης των εντόμων fenoxycarb και lufenuron το υψηλότερο 5,39 και 5,57 euro/100 lt ψεκαστικού υγρού, αντίστοιχα ως προς αριθμό των προσβεβλημένων βλαστών και καρπών ανά δένδρο κατά τον πρώτο ψεκασμό. Η κατάταξη για τις τέσσερις κατηγορίες στις οποίες χωρίστηκαν οι εντομοκτόνες ουσίες ως προς αριθμό των προσβεβλημένων καρπών ανά δένδρο στον δεύτερο ψεκασμό έδειξε ότι τα βιολογικά εντομοκτόνα παρουσίασαν το χαμηλότερο (2,67 euro/100 lt ψεκαστικού υγρού) και τα εντομοκτόνα 3ης γενεάς το υψηλότερο κόστος (5,76 euro/100 lt ψεκαστικού υγρού) συναρτήσει της αποτελεσματικότητάς τους.
description: In 2004 in Couloura Imathias was found that damage in peach shoots and fruits by lavvae of Anarsia lineatella was balanced in very high levels. Anarsia lineatella found to damage more shoots and fruits of higher hypsometric level that those of lower levels and those of south orientation. During the evaluation of effectiveness of eight insecticide substances through two spraying was found that in the first spraying the most effective was lufenuron and the less effective was Bacillus thuringiensis var. cirazawai. During the second spraying the most effective substance was indoxacarb and the less effective was B. thuringiensis var. kurstaki